
 Petrus, Dei gratia Leuchorum episcopus, universis fidelibus in perpetuum. Religiosorum quieti et paci  providere volentes ea que a fidelibus christianis illis in elemosinam sibi collata presenti carta sigilli nostri impressione corroborata ad posterorum noticiam transmittimus. Noverint igitur omnes tam  presentes quam secuturi quod Tecelinus et Stephanus de Claromonte partem cujusdam prati in grangia fratrum Morimundi quę Anglicuria dicitur reclamabant. Qui tandem querelam quam faciebant deponentes, quicquid in illo prato habere poterant aliquo modo ecclesie Morimundi in elemosinam contulerunt donatione perpetua, et donum suum in manu Walonis monachi ipsius domus ponentes,  legitimam super hoc guarentiam se portaturos promiserunt. Testes : Wiardus capellanus de Bevrona, Albricus sacerdos et Laurentius faber de Luneroles. Postea Tecelinus et Stephanus Morimundum venientes  et Hugo et Martinus filii Tecelini hoc ipsum super altare posuerunt. Testes : Drogo de Damfela, Arnulphus de Acromonte et Petrus filius ejus. Hoc totum laudavit Macelina uxor Tecelini et filię ejus  Maria et Adelina et Becilina uxor Stephani. Testes : Wiardus de Bevrona et Humbertus de Buxeres sacerdotes, Girardus miles de Bonacuria. 
¶ Similiter Bernerius de Champenioles et Humbertus filius ejus  dederunt domui Morimundi quicquid possidebant hereditario jure et vadimonio et quicquid deinceps  acquirere possent in campo et in nemore de Rivorges et in Costa Aaluns et in prato de Gilloncurt.  Testes : Belinus gener Bernerii, Humbertus Junciville et Walo monachi, Parisius de Froolcurt  magister et Dominicus hospitalis conversi Morimundi. Hec omnia predictus Humbertus primo in manu  Walonis de Bolmunt posuit et postea super altare sub eisdem testibus. 
¶ Sciendum etiam quod  Aimo de Dambelino sutor in extremis positus wirpivit omnes calumpnias quas faciebat  fratribus Morimundi infra divisas eorum versus Tegulariam et versus Roolcurt et ubicumque aliquam  calumpniam illis faciebat. Contulit quoque in elemosinam predicte ecclesie jure perpetuo duas falcatas prati versus fontem de Roolcurt. Donavit preterea jamdicte domui quicquid habebat vel  habere debebat in fascia illa terre sicut vetus via de Roolcurt veniens a Dambelino vadit  per Morfizchasnei usque ad tornaturam camporum. Hec omnia filii ipsius Hugo et Barnafridus  laudaverunt et donaverunt. Factum fuit hoc in presentia Petri Provincialis et Humberti Junciville monachorum Morimundi. Testes : Ainardus de Bordons et Rodulfus cognomento Bonavita. 
¶ Istud quoque  memorie commendandum quod Arnulfus villicus Acrimontis et Petrus filius ejus dederunt ecclesie  Morimundi pratum quoddam apud Wodelencurt. Hanc donationem primo in Morimundo  fecerunt et super altare posuerunt. Postea apud grangiam de Waldinvillari recognoverunt et confirmaverunt. Testes : Petrus Provincialis monachus Morimundi, Galterus de Aurelianadomo, Stephanus de  Dambelino conversi, Guillermus Acrimontis prepositus, frater ejusdem Arnulfi. 
¶ Hoc nichilominus omnibus  notificamus quod Hugo de Dambelino et uxor ejus Letiardis filii quoque ipsius Hugo et Arnulfus  eorumque uxores Adelina et Aaliz dederunt ecclesie Morimundi quicquid habebant in alodio de  Froolcurt. Wirpiverunt etiam omnes calumpnias quas faciebant vel facere poterant, et omnia de quibus  domus Morimundi erat investita laudaverunt et super altare posuerunt. Factum fuit istud in presentia  Rodulfi de Bolmunt monachi et Parisii conversi. Testes : Aimo capellanus de Dambelino, Fulco de  Allevelcurt miles, Albertus prepositus Causeoli. 
¶ Simili modo Robertus de Morta Aqua et Adelina uxor ejus, filii quoque illorum Rainaldus et Aimericus, dederunt ecclesie Morimundi quicquid habebant  vel reclamare poterant in omnibus possessionibus ad grangiam Anglicurie pertinentibus et in  universis de quibus domus Morimundi tunc temporis erat investita. Hoc donum fecerunt per manum  Henrici abbatis, presentibus Clemente, Rodulfo de Bolmunt, Petro Provinciali, monachis ipsius domus.  Testes : Ulricus de Fosseio, Walo de Scotis et Durannus de eadem villa. Laudavit hec Eva filia  ejus. Testes : Natalis abbas Theoloci, Fulco miles de Allevelcurt, Girardus sutor de Columbeio. 
¶ Hoc  quoque memoria retinendum quod Durannus de Uleicurt dedit ecclesie Morimundi dono perpetuo  unam falcatam prati apud Asel, et wirpivit quicquid calumpniabatur vel calumpniari poterat in his  que Theodericus socer suus declarat memorate domui. Factum fuit hoc in presentia Nicholai de  Frens et Humberti Junciville monachorum, Wiardi de Marnai et Girberti magistri Morivallis  conversorum. Testes : Wirricus villicus de Roseriis, Humbertus de Sarrei. 
¶ Sciendum etiam quod Josbertus de Columbeio et Burgundia uxor ejus dederunt ecclesie Morimundi quicquid habebant in  quadam terra que est in finagio de Roolcurt inter duo nemora. Laudavit hoc Drogo filius eorum.  Testes : Painus Bertrandus, Aimo sutor de Dambelino, Ricardus pater Laurentii cognomento Maleti. Postea  predicta Burgundia dedit sepememorate domui unum juger super quod tornatur ager de Felloncurt qui appellatur Campus Ad Fontem. Laudaverunt hoc filii ejus Drogo et Ricardus. Testes : Humbertus  Junciville monachus et Frambertus conversus. 
¶ Paganus etiam de Fosseio contulit ecclesie Morimundi in  elemosinam quicquid habebat vel habere poterat in toto finagio Grandisrivi, in terris, pratis, aquis  et silvis, sine aliqua retentione. Testes : Herbertus de Braivilla, Stephanus de Romanis, sacerdotes,  Wirricus patruus ejusdem Pagani. Hoc totum laudavit frater ejus Malnuriz. Testes : Wirricus patruus ejus, Humbertus de Guncurt, Johannes de Mileriis. Damnez quoque soror ipsius laudavit hec  omnia. Testes : Josbertus capellanus de Dolencurt, Hugo nepos ipsius Damnez, et Girbertus  maritus ejus. 